༡༩༨༦ལོར་ཁོང་གི་སློབ་མའི་ཁྲོད་ནས་བཀའ་རམས་པ་དྲུག་ལ་དགེ་བཤེས་ཀྱི་མཚན་རྟགས་གནང་བ་དང་།དེ་ནས་བཟུང་ད་ལྟའི་བར་རབ་འབྱམས་དགེ་བའི་བཤེས་གཉེན་བཅུ་ཕྲག་དྲུག་ལྷག་ཐོན་ཟིན་པ་ཡིན།ལོ་དེར་གངས་ལྗོངས་སུ་ཕེབས་ཐེངས་དང་པོ་བསྐྱངས་ནས་དབུས་གཙང་།ཁམས།ཨ་མདོ་བཅས་ཀྱི་བོན་དགོན་ཆེ་ཕྲ་ཕལ་ཆེར་ལ་ཕེབས་ཏེ་བཀའ་སློབ་ལམ་སྟོན་དང་།ཁྲིད་ལུང་དབང་གསུམ་གྱིས་འབྲེལ་བཞག་མཛད་པ་དང་།ལྷག་པར་སོ་སོ་ཐར་པའི་སྡོམ་པའི་ཆར་རྒྱུན་ཕབ་པས་གཙང་མ་གཙུག་ཕུད་ཀྱི་ལྗང་གསར་སྟོང་ཕྲག་ལྷག་གསར་དུ་བསྐྲུན་པའི་བཀའ་དྲིན་བསྐྱངས།